Finala Ligii Campionilor 2014
Finala Ligii Campionilor 2014 a fost meciul final și decisiv al Ligii Campionilor 2013-2014, cel de-al 59-lea sezon al celei mai bune competiții fotbalistice interclub ca valoare din Europa, organizată de UEFA și al 22-lea de când a fost redenumită din Cupa Campionilor Europeni în Liga Campionilor UEFA. Meciul s-a jucat pe Estádio da Luz din Lisabona, Portugalia, pe 24 mai 2014, între echipele spaniole Real Madrid și Atlético Madrid, pentru prima oară în istorie echipele fiind din același oraș. Real Madrid a câștigat meciul cu 4-1 după prelungiri învingând astfel pe Atlético Madrid. Primul gol al meciului a fost marcat de Diego Godín de la Atlético Madrid, iar în minutul 93, Real Madrid a egalat prin lovitura de cap a lui Sergio Ramos, trimițând meciul în prelungiri. În prelungirile meciului, Real Madrid a mai marcat de trei ori prin: Gareth Bale, Marcelo și Cristiano Ronaldo.